OBH 8649/1997.
Az állampolgári jogok országgyűlési biztosa általános helyettesének jelentése
Ügyintéző: dr. Haraszti Katalin
A vizsgálat megindulása:

	Panaszos azért fordult az Országgyűlési Biztos Hivatalához mert sérelmezte, hogy Szászvár Nagyközség Önkormányzata Polgármesteri Hivatalánál előterjesztett állampolgársági kérelmét az anykönyvvezető nem továbbította a Belügyminisztériumhoz.

A megállapított tényállás:

	A rendelkezésemre álló iratok adatai szerint panaszos 1997. augusztus 28-án honosítási kérelmet nyújtott be Szászvár Nagyközség Önkormányzata Polgármesteri Hivatalánál. Az eljáró anyakönyvvezető megállapította, hogy panaszos kérelme hiányos. Az anyakönyvvezető tájékoztatta őt arról, hogy kérelme elbírálásához milyen további okiratokat kell beszereznie. Panaszos a hiánypótlásra történő felszólításnak nen tett eleget, ezért kérelmét az anyakönyvvezető 1998. március 3-án azzal az indokolással küldte vissza, hogy azt - a "lakbizonylat" hányában - nem tudja továbbítani.  

A vizsgált alkotmányos jog:

	-  A jogállamhoz és az ebből eredő jogbiztonsághoz való jog /Alkotmány 2. (1) bekezdése/; 
	- A Magyar Köztársaságban mindenkinek joga van arra, hogy írásban kérelmet terjesszen az illetékes állami szerv elé /Alkotmány 64.§/.

Az alkalmazott jogszabályok:

A magyar állampolgárságról szóló 1993. évi LV. törvény

13. § (1) Az állampolgárság megszerzése iránti kérelmet, továbbá az állampolgárságról lemondó nyilatkozatot, valamint az állampolgársági bizonyítvány kiadására irányuló kérelmet (a továbbiakban: állampolgársági kérelem) magyar nyelven, az e célra rendszeresített nyomtatványon, személyesen kell benyújtani a kérelmező lakóhelye szerint illetékes települési - fővárosban a kerületi - önkormányzat polgármesteri hivatala anyakönyvvezetőjéhez, a külföldön élő kérelmező esetében az illetékes magyar konzulhoz.
(2) A kérelmet az anyakönyvvezető nyolc napon belül, a konzul az átvételtől számított első diplomáciai postával köteles felterjeszteni a belügyminiszterhez.

14. § (1) Az állampolgársági kérelemnek és a 12. § szerinti megkeresésnek tartalmaznia kell az érintett személyi adatait (név, lakcím, születési, házasságkötési adatai), felmenői személyi adatait, valamint az állampolgárságra, külföldre távozás időpontjára vonatkozó adatokat.
(2) Az állampolgársági kérelemhez a kérelmezőnek mellékelnie kell születési anyakönyvi kivonatát és a családi állapotát igazoló okiratokat, továbbá a kérelem elbírálásához e törvény 4-5., 8. és 11. §-ában meghatározott feltételek fennállását igazoló okiratokat.
(3) Ha a kérelem hiányos vagy az elbíráláshoz szükséges adatokat nem tartalmazza, a belügyminiszter a kérelmezőt más közokiratok bemutatására is felhívhatja. Ilyenek különösen: a hatósági erkölcsi bizonyítvány, az állampolgársági bizonyítvány, a honosítási, visszahonosítási, elbocsátási okirat, a magyar útlevél, az illetőségi bizonyítvány, továbbá a születési, házassági, halotti anyakönyvi okirat.

A vizsgálat megállapításai:

	A magyar állampolgárságról szóló 1993. évi LV. törvény ( a továbbiakban: törvény) 13. § (1) bekezdése értelmében, a települési önkormányzat polgármesteri hivatala anyakönyvvezetőjéhez benyújtott állampolgárság megszerzése iránti kérelmet az anyakönyvvezető nyolc napon belül köteles felterjeszteni a belügyminiszterhez. A törvény hivatkozott rendelkezései értelmében az állampolgárság iránti kérelmet az anyakönyvvezető  hiányosan is köteles átvenni és azt nyolc napon belül felterjeszteni. A törvény 14. § (3) bekezdése értelmében, amennyiben a kérelem hiányos vagy az elbíráláshoz szükséges adatokat nem tartalmazza, további közokiratok bemutatására a belügyminiszter hívhatja fel a kérelmezőt.
	A leírtak alapján megállapítható, hogy Szászvár Nagyközség Polgármesteri Hivatala anyakönyvvezetőjének - panaszos állampolgárság iránti kérelme továbbítását megtagadó - eljárása ellentétes a törvény 13. § (1) bekezdésének rendelkezéseivel, ami az Alkotmány 2. § (1) bekezdése szerinti jogállamhoz, illetve az ebből eredő jogbiztonsághoz, valamint az Alkotmány 64. §-ában biztosított kérelem előterjesztéséhez való jogokkal összefüggésben valósít meg alkotmányos visszásságot.

Ajánlás:

	Az állampolgári jogok országgyűlési biztosáról szóló 1993. évi LIX. tv. 21. § (1) bekezdése alapján ajánlást teszek Szászvár Nagyközség Polgármesteri Hivatala jegyzőjének,  hogy intézkedjen annak érdekében, hogy amennyiben panaszosnak továbbra is szándékában áll a magyar állampolgárságot szerezni,  kérelmét az anyakönyvvezető vegye át és továbbítsa a belügyminiszterhez.

Budapest, 1998. augusztus 3.

Polt Péter